Lynn Sofia Dixon

Lynn a börtönbe kerülése előtt (Kép forrása: https://hu.pinterest.com/pin/290271138488498522/)

### Vádak

Sikkasztás, emberölés

*"A büszkeséget könnyű összezúzni, és én most sokat építettem arra, hogy legalább egy kicsit megtartok belőle." - Lynn a börtönbe vonulása előtt*

Lynn Dixon a Behind Bars kaland egyik játékos karaktere, volt kormányhivalnok Arizonában, jelenleg az Arkansas Department of Correction rabja - nem sokan tudják, hogy valójában teljesen ártatlan az ügyben, amivel megvádolták.

## Kinézet

Magas, vékony, kifejezetten csinos fiatal nő, aki abszolút megtalálja a helyét elegáns társaságokban is. Nem kifejezetten erős: sportolt rendszeresen, egész életében, de annak inkább az egészséges életmód, és egy stabil állóképesség fenntartása volt a célja, nem annyira, hogy tényleges fizikai erőt építsen. Szőke haját rövidre vágva hordja, a szemei erőteljesen kékek, nagyon átható tekintete van – képes úgy nézni az emberre, mintha minden titkát tudná.

### Ez volt nála a letartóztatása idején

Gyakorlatilag a saját házában tartóztatták le. A mobiltelefonját magával vitte, illetve a nyakában lógott egy nyaklánc, amit a vőlegényétől kapott, de egyébként mindent hátrahagyott. Ezek a tárgyak sem érdeklik különösebben - elpostázta őket a szüleinek, de csak azért, hogy ne fossza meg őket két értéktárgytól, nem azért, mert ragaszkodott volna a megőrzésükhöz.

## Személyisége

Rendkívül intelligens, alapvetően kifejezetten kellemes modorú, és jó humorú – kicsit első benyomásra talán naivnak ható nő. Ambiciózus és maximalista, minden tevékenységébe igyekezett száz százalékot beleadni, legyen az tanulás, munka, vagy akár valamilyen hobbi… ez vezetett ahhoz is, hogy az angolon kívül spanyolul, franciául és oroszul is folyékonyan beszél. Nem mindenki számára nyilvánvaló, mert látszólag élete nagyrészében minden sikerült neki, de valójában rendkívüli a tűrőképessége… legyen szó stresszről, vagy monotonitásról, Lynn az a fajta nő, aki összeszorítja a fogát, és addig megy előre, amíg át nem verekszi magát a helyzeten. Nem tartja magát kifejezetten optimistának, de az emberekről azért alapvetően pozitívan vélekedett – akiket a barátainak tartott, azokban mélyen meg tudott bízni, és kész volt nagyon határozottan kiállni mellettük. Az ítélete óta az attitűdje ilyen szempontból erősen megváltozott – mivel mindenki elfordult tőle az elmúlt életéből, már határozottan az a véleménye, hogy neki kell megoldania és legfőképp túlélnie a helyzetet… nem tudja, kikerülhet-e belőle valaha, de azt igen, hogy tudni fogja, mit tegyen akkor.

## Története

Lynn az a fajta ember, akiről senki nem mondta volna meg az egyetemi évei alatt, hogy néhány éven belül egy börtön rácsai mögött fogják látni. Arizonában született, Phoenix-ben nőtt fel, egy meglehetősen átlagos, és meglehetősen kellemes családban. Hét éves korában született egy húga is, Abby, aki ugyan teljes ellentéte volt eleven, lelkes természetével, de a légynek sem ártott volna, és ha néha marakodtak is, de egyértelműen imádták egymást. Három évre rá mondjuk a szülők viszonya megromlott némileg, ami ahhoz vezetett, hogy Abby az anyához, Lynn maga pedig az apjához került, de tarthatták a kapcsolatot, és mindketten látták eleget mindkét szülőt ahhoz, hogy a lányt sokkal kevésbé viselje meg a dolog, mint a legtöbb tinédzsert szokta a szülei válása.

Noha kissé magányos farkasnak számított az iskolában, de a tanulmányaiban rendkívüli sikereket ért el, versenyzett, és határozott céljai voltak az életben, amiktől nem tervezett elkanyarodni. Gimnázium alatt elkezdett, mintegy hobbiból nyelveket tanulni, és mindig foglalkoztatta a jog… így került később jogi egyetemre is, a kiemelkedő középiskolai tanulmányok után. Szabályszerető és követő embernek ismerték, annak a fajtának, aki még a tanárnak sem tesz szívesen keresztbe… vagy azért nem, mert túl jó természetű hozzá, vagy azért nem, mert túl okos, és nem akarja rontani a helyzetét.

Egyetemen aztán végre bekerült egy baráti társaságba, ahol tényleg megtalálta a helyét, és innentől elmondhatta, tényleg sínen volt az élete. Itt ismerte meg a vőlegényét is, egy Aaron Lewis nevű fiatal férfit – igaz, ő nem jogra járt, hanem mérnöknek készült, de határozottan jó intellektuális partner volt a kissé komoly, és néha túlzottan maximalista lánynak. Huszonhárom éves volt, mikor – egy évvel a férfi után – végzett az egyetemen, összeköltöztek, és hamarosan már a közös életet tervezgették – egyiküknek sem tűnt sürgősnek az esküvő, remekül elvoltak a hosszas jegyben járással, de azért egyértelműnek érezték, hogy együtt látják az elkövetkezendő éveket, és potenciálisan a családalapítás lehetőségét. Mindeközben állást kapott egy kormányhivatalban, Arizonában – jól fizető munka volt, nagy felelősség, de semmi olyan, amivel ne tudott volna megbirkózni… ráadásul az egyik egyetemi barátja, akivel különösen szoros kapcsolatot ápoltak, mellette dolgozott, elsősorban gazdasági szakemberként, gyakran működtek együtt, ami még stabilabbá tette a helyzetét.

Hogy aztán nem egészen másfél évvel később minden összedőljön. A dolog ott kezdődött, mikor a társa felfigyelt néhány problémára az elszámolásokkal. Lynn maga nem volt közvetlenül érintett az ügyben, ráadásul megvolt az esélye, hogy igazából egy tévedésről, és nem szándékos csalásról beszélhettek, de beleegyezett, hogy ő is utánajár a kérdésnek. Rövid időn belül nyakig belekeveredtek a dologba – egyértelmű lopásról volt szó, nagy összegekről, aminek a kiderülése gyakorlatilag sárba tiporhatta volna a közvetlenül felettük állók karrierjét. A kérdés az volt, mennyire akarnak mélyebbre ásni, és mennyire akarják bejelenteni a dolgot. Lynn-nek pedig volt igazságérzete, és nem volt kérdés, hogy milyen döntést hoznak.

Sajnos azonban egy lépéssel lemaradtak – a feljelentő levelet azután írta meg, hogy a barátja életveszélyes sérülésekkel került kórházba… és azután küldte el, hogy meghalt. A halálának körülményei tisztázatlanok voltak, egy cserbenhagyásos gázolásnak tűnt, de gyanúsan jó időpontban, és gyanúsan közel a munkahelyéhez. Mire a feljelentés egyáltalán beérkezett a rendőrséghez, a kocka fordult. Az egyik tanú, aki igazolhatta volna, halott volt – az adatok a legtöbb számítógépen pedig egyértelműen azt mutatták, hogy a lopást lényegében ők ketten követték el, a hivatal neve mögé rejtőzve. Innen már csak egy lépés volt az, hogy gyanúba keveredjen a barátja titokzatos halála kapcsán is, és mire bíróságon ült, már semmi kétsége nem volt felőle, hogy hiába bizonygatja az ártatlanságát, minden bizonyíték ellene fog szólni.

Miután az ügybe nem akarta belekeverni a vőlegényét, így őt teljes meglepetésként érte a letartóztatása, és a tárgyalása is – előtte is hiába állította, hogy nem volt köze sem a halálesethez, sem a sikkasztáshoz, Aaron már a börtönbe kerülése előtt felbontotta az eljegyzését, és határozottan közölte, hogy ne keresse. A családja – legfőképpen a húga – még talán hisz neki… de az ő szavuk ezen a ponton már semmit nem ért. Vagyis Lynn lényegében csak előre tudott tekinteni… csak arra tudott gondolni, hogy össze fogja szorítani a fogát, és túléli, ami várja. Talán sose jut ki. Talán sosem derül ki, hogy tényleg ártatlan volt. De annyi örömöt nem szerez azoknak, akik elbántak vele, hogy feladja.

## Egyéb

* A karakterét elsődlegesen Andy Dufresne ihlette a Remény rabjaiból, de azért van benne egy kevés a jó öreg klasszikus börtönregények hőseiből is, mint amilyen Edmond Dantés vagy Jean Valjean.
* Noha mélyreható ismeretei nincsenek, de azért van némi felületes tudása a börtönvilágról a kaland kezdetén - egyszer meg is jegyzi, hogy "csapnivaló jogász lenne, ha nem tudna semmit róla".
* MBTI személyiségtípusa ENTJ-A
* Allignmentje Lawful Good